**Beszámoló az Önkormányzatnak**

**Tanévkezdési ügyek**

Tisztelt Polgármester Úr! Tisztelt Képviselők!

A Délegyházi Hunyadi János Általános Iskolában a 2014/2015-ös tanév rendben indult.

2014. augusztus 26-ától az oktató-nevelő munka előkészítésével, tantárgyfelosztással, órarend készítésével, tanteremrend kialakításával, dekorálással, délutáni foglalkozások és az ügyeleti rend kialakításával foglalkoztunk. A tankönyvosztás, ebédbefizetés és a tanévnyitó időpontját közzétettük az iskolánk honlapján, és nyomtatott formában az iskolai hirdetőfalon is.

Ennek ellenére az ebédbefizetés sok problémát okozott a szülők számára, ami a második iskolai hétre tisztázódott.

A tanévnyitó ünnepélyünket 2014. szeptember 1-jén 8 órakor tartottuk 178 tanulóval, és közülük 28 első osztályost köszöntöttünk.

Az idei tanévben 10 osztállyal indultunk, így az iskola épületében elférünk. A sok szakkörnek és felzárkóztató órának köszönhetően egyre többen maradnak 16 óráig az iskolában, de vannak olyan tanulók, akik reggel 7-től délután 17 óráig ügyeletet is igényelnek. Az idei tanévben kiemelt figyelmet kell fordítanunk a KLIK ügyfélfogadási idejének betartására (kedd-csütörtök), amikor is az ügyintézés mellett a postát is átvehetjük.

Mivel a javításra, módosításra visszaküldött bizonylatokat két munkanapon belül vissza kell juttatni a Tankerülethez, így előfordulhat, hogy egy héten belül két alkalommal is valakinek el kell mennie Szigethalomra. Ennek a kivitelezéséhez egy-egy alkalommal valószínűleg az Önkormányzat segítségére is szükségünk lehet.

Az iskolai vonalas telefon és fax „életre keltése” is folyamatban van, a fenntartóval történő egyeztetéseknek köszönhetően reméljük, októbertől már azt is újra használhatjuk.

A tanévkezdés hangulatához hozzájárult az, hogy az Önkormányzat által felújításra kerültek az irodák, a tanári szobák. Megtörtént a tisztasági meszelés és felajánlásban a szülők kifestettek egy tantermet és a sportcsarnok szertárhelyiségét. Ugyancsak szülői felajánlásnak köszönhetően egy fénymásoló-szkenner-színes nyomtatóval is gazdagodtunk, melyre igen nagy szükségünk volt.

Köszönet a működtető Önkormányzatunknak azért is, hogy azonnali segítséget nyújtottak a számítógéppark felújításához, javításához, és ezzel az informatikaoktatás is rendben indulhatott.

Köszönetünket fejezem ki azért is, hogy az Önkormányzat – úgy a tanév végén, mint a tanévkezdésben – a mindennapi gondjainkban is segítségünkre sietett, nem mérlegelve, hogy az fenntartói vagy működtetői feladat, csupán egy szempont vezérelte: a gyermekek érdeke.

Délegyháza, 2014.09.08.

Tisztelettel:

Molnár Antalné s.k.

intézményvezető